Na post predsedu Najvyššieho súdu SR bude kandidovať aj bývalá šéfka súdnej rady Jana Bajánková. Informoval o tom spravodajský portál Hospodárskych novín hnonline.sk. Bajánková sa stala druhou oficiálnou kandidátkou po Štefanovi Harabinovi.
Na útoky už nereaguje
"Cítim zodpovednosť za budúci vývoj Najvyššieho súdu SR a najmä ochranu princípov predvídateľnosti a právnej istoty, čo je najdôležitejšou úlohou tohto súdu. Toto sú priority, na ktoré sa chcem sústrediť," píše vo svojom vyhlásení sudkyňa Najvyššieho súdu SR.
Bajánková je kritičkou bývalého šéfa Najvyššieho súdu Štefana Harabina, ktorý na ňu nedávno slovne zaútočil a označil ju za členku organizovanej zločineckej skupiny spoločne s Danielom Lipšicom a súčasnou predsedníčkou Najvyššieho súdu SR Danielou Švecovou.
Bajánková už v minulosti podala na Harabina podnety za jeho výroky. Na otázku, či tak urobí aj po jeho nedávnych vyjadreniach, odpovedala, že útoky zo strany exministra spravodlivosti nepovažuje za hodné reakcie.
Voľba začiatkom septembra
"V záujme ochrany dobrého mena justície však treba k týmto konaniam, ktoré sú v rozpore s princípmi sudcovskej etiky, zaujať jasný postoj," dodala.
Voľba predsedu Najvyššieho súdu SR bude 9. septembra. V októbri uplynie päťročné funkčné obdobie Daniele Švecovej.
Kandidátov na predsedu Najvyššieho súdu SR môže Súdnej rade SR navrhnúť člen rady, sudcovské rady, stavovské organizácie sudcov, plénum sudcov Najvyššieho súdu SR, sudca Najvyššieho súdu SR a minister spravodlivosti.